**Oktató: Dr. Navratyil Zoltán**

**Tárgy kódja, neve: JDDO308XA0 A reprodukciós jogok, mint személyiségi jogok fejlődési tendenciái**

**Az oktatás célja**

A tanegység az utódnemzés szabadságával összefüggésben a magyar mellett átfogóan vizsgálja az amerikai, az angol és a német jogi szabályozást, s a következő kérdésekre keres választ: Hogyan lehet jogilag megragadni az anyatesten kívüli embrió státuszát? Mennyiben megengedhető az ivarsejt-adományozás kereskedelmi, piaci jellegű szemlélete? Milyen alapon lehet szelektálni a donorok között? Követelhető-e kártérítés, ha a donor ivarsejt valamilyen rendellenességet örökít át az utódra? Hogyan kezelje a jog a posztmortem megtermékenyítést? Rendezhető-e a szülői jogállás egy dajkaanyaságra vagy béranyaságra irányuló szerződéssel? Hogyan lehet értékelni az egyes reprodukciós szolgáltatásokat? Kívánatos-e, hogy megválaszthassuk gyermekünk nemét, esetleg befolyásoljuk genetikai adottságait is? Kik működtetik a „bébi-bizniszt”, a piacot? Kik férhetnek hozzá, milyen feltételekkel, s mennyibe kerül mindez? Mi motiválja az orvostudományt az embrionális őssejtkutatás és terápiás klónozás terén, s hol hibázik a jogi szabályozás? Hogyan viszonyuljon a jog az emberi-állati kiméra embriók létrehozásához? Lehetséges-e az ember klónozása?

**A tantárgy tartalma**

1. Az asszisztált reprodukció orvosi, történeti eszmei háttere

2. A jogi szabályozás keretei – A „szuperdonorok” és webáruházak valósága. Az ivarsejt jogi státusza

3. A fagyasztva tárolt embriókkal összefüggő jogviták – Az anyatesten kívüli embrió státusza

4. Donor-anonimitás és posztmortem megtermékenyítés

5. A dajkaanyaság és béranyaság jelensége – Posztmodern rabszolgaság?

6. A dajkaanyaságra és béranyaságra irányuló szerződések – „Made in India”

7. Szülőség és család az asszisztált reprodukció fényében. A reprodukciós turizmus

8. Preimplantációs diagnosztika – „Csecsemő-dizájn?”

9. Az embrionális őssejtkutatások és terápiás klónozás háttere és jogi szabályozásának nehézségei

10. „Embrióháború” az Egyesült Államok jogában

11. Az ún. kiméra embriók – Dr. Moreau szigete?

12. A reproduktív klónozás jogi kihívásai az utódnemzés szabadságával összefüggésben

**Irodalom:**

Navratyil Zoltán: *A varázsló eltöri pálcáját? – A jogi szabályozás vonulata az asszisztált humán reprodukciótól a reproduktív klónozásig.* Gondolat, Budapest, 2012.